দীপাবলীর ঠিক আগে শনিবার রাতে যুবভারতীতে আই লিগে মোহনবাগান-আইজল ম্যাচের অতিরিক্ত সময়ের খেলায় এমন 'চকলেট বোম' ফাটিয়ে সবুজ মেরুনে আঁধার নামিয়ে দিলেন পাহাড়ি টিমের ডেভিড লালরিনমুয়ানা। ২৫ গজ দূর থেকে নেওয়া ডেভিডের ফ্রি কিক পোস্টে ধাক্কা খেয়ে মোহনবাগানের জালে বল জড়াল ৯২ মিনিটে। ২-১ নিশ্চিত জেতা ম্যাচ ২-২ করে আই লিগের দ্বিতীয় ম্যাচেও জয়ের মুখ দেখতে পেল না শঙ্করলাল চক্রবর্তীর টিম। শুরুতেই ইস্টবেঙ্গলের থেকে ৪ পয়েন্টে পিছিয়ে পড়ল মোহনবাগান। যা দেখে স্বস্তির হাসি মুখে ঝুলিয়ে গ্যালারি ছাড়লেন লাল হলুদের সহকারি কোচ বাস্তব রায়।